આપણી કમનસીબી છે કે જાહેર સેવાઓનું સ્તર દિવસે ને દિવસે કથળતું જઈ રહ્યું છે. વીજળી, પાણી, રસ્તા, આરોગ્ય, શિક્ષણ જેવી પાયાની સુવિધાઓમાંથી સરકાર ધીમે-ધીમે પોતાનો હાથ પાછો ખેંચી રહી છે. જેનો લાભ હવે તેમના મળતિયા લોકોને બરાબરનો મળી રહ્યો છે. તંત્રમાં છટકબારીઓ એટલી બધી છે કે કોઈ એક સમસ્યા માટે એક જ અધિકારીને જવાબદાર ઠેરવી શકાતા નથી. પરિણામે દરેક મોરચે નાની-મોટી લોલંલોલ ચાલતી જ રહે છે અને તેનો ભોગ નાગરિકો બને છે. ગત વર્ષે વરસાદમાં અમદાવાદ ખાડાબાદ બની ગયેલું. તેમાં નાગરિકો એ હદે ત્રસ્ત થઈ ગયા હતા કે જો જવાબદાર અધિકારી તેમને મળી આવે તો તેની જાહેરમાં સરભરા કરી નાખત, પણ આરોપ પ્રત્યારોપ વચ્ચે આખા મામલાનો વીંટો વાળી દેવાયો. આ મુદ્દો માંડ ભૂલાયો છે ત્યાં અમદાવાદમાં નવા પ્રકારની સમસ્યાએ માથું ઊંચક્યું છે. બન્યું છે એવું કે, ચોમાસામાં ધોવાઈ ગયેલા રસ્તા નવા તો બન્યા, પણ અનેક જગ્યાએ તેનું લેવલ ન જળવાતાં રીતસરનાં પગથિયાં પડી ગયાં છે. જેના કારણે ત્યાં દરરોજ કોઈ ને કોઈ દ્વિચક્રી વાહનચાલક પટકાય છે. એએમસીનાં સૂત્રો તો ત્યાં સુધી કહે છે કે, કોન્ટ્રાક્ટ આખા રસ્તાનો અપાયો હોય છે, પણ મળતિયાઓ તેમાં કાપ મૂકીને રૃપિયા ચાંઉ કરી જાય છે.